AlexejDobrolubov/national_council_slovak_2010 huggingface dataset:
16. schôdza NR SR - 10.deň - B. popoludní
Dátum: 2011-04-06
Poslanec: Ondruš, Branislav (SMER - SD)
Druh vystúpenia: Vystúpenie s faktickou poznámkou

Ďakujem pekne, pán predsedajúci. Pán kolega, problém, ktorý vyplýva z vášho vystúpenia, je v tom, že vy ste presne, tak ako ste to spomenuli, tak ako teraz vystupovali aj v decembri, keď sme navrhovali zaviesť bankovú daň. Ani vtedy to neprešlo a pozrite sa, čo sa stalo. Podľa oficiálnych výkazov za prvé dva mesiace tohto roka niektoré banky zvýšili poplatky na niektorých službách až o 20 %, pri niektorých to bolo až o vyše 20 %. Takže napriek tomu, že my sme bankovú daň nezaviedli, poplatky v bankách rastú naďalej. A neurobili ste nič proti tomu, aby ste ochránili občanov pred rastúcimi poplatkami v bankách, ktoré si banky zvyšujú bez ohľadu na to, či my ich obrovské zisky, o ktorých hovoril pán poslanec Kažimír, zdaňujeme alebo nezdaňujeme. A ak skutočne máte predstavu, akým spôsobom by sme to mohli vyriešiť, alebo ak skutočne ste ochotní spolupracovať s nami na tom, aby sme zaviedli bankovú daň a zároveň dali do zákona nejaké opatrenia na to, aby banky nemohli preniesť výdavky na túto bankovú daň na svojich klientov, tak ja vás pred všetkými vyzývam, aby ste podporili náš návrh zákona, aby ste spoločne s nami ho posunuli do druhého čítania. A ako dobre viete, potom máme mesiac čas na to, aby sme vo výboroch alebo aj tu priamo v pléne podali pozmeňujúci návrh. My sme už spoločne podávali jeden pozmeňujúci návrh, sme pripravení opäť s vami podať spoločne pozmeňujúci návrh, ktorým zariadime, aby banková daň bola a aby ľudia boli ochránení, ak takýto systém dokážeme spoločne vymyslieť. Takže chcem vás len upozorniť, že ak máte skutočne záujem zaviesť bankovú daň, máte možnosť to urobiť tak, že posuniete tento zákon do druhého čítania aj vaším hlasom.
16. schôdza NR SR - 6.deň - B. popoludní
Dátum: 2011-03-30
Poslanec: Ondruš, Branislav (SMER - SD)
Druh vystúpenia: Vystúpenie s faktickou poznámkou

Ďakujem pekne, pán predsedajúci. Pani poslankyňa, je mi to ľúto, ale ste vedľa ako tá jedľa. Musel som si požičať tento úvod od pána poslanca Maďariča, pretože platí, čo povedal, že tento zákon viac poškodzuje, ako pomáha, alebo poškodzuje, a nie pomáha aj v inej veci. A to je v tej časti, keď ste rozprávali o používaní rómskeho jazyka. Musím povedať, že to je vec, ktorá je na dlhšiu debatu. Ale vzhľadom na to, koľko Rómov na Slovensku reálne ovláda kodifikovanú rómčinu, by zavádzanie používania kodifikovanej rómčiny výrazne zhoršilo život a možnosti uplatnenia sa Rómov v tejto spoločnosti. Musím vám povedať, že mám v tejto oblasti dosť skúseností, lebo som spolupracoval na projekte rómskych asistentov učiteľa pred viacerými rokmi. A hlavný problém, ktorý rómski asistenti učiteľa označovali v prípade jazykových znalostí rómskych detí bol ten, že neovládajú slovenčinu, a to ani spisovnú, ani nespisovnú. A títo ľudia, rómski asistenti učiteľa, varovali pred snahou zavádzať alebo rozširovať nejako používanie akejsi kodifikovanej podoby rómčiny do života, napr. aj do komunikácie s úradmi, pretože upozorňovali, že v takom prípade sa rómske deti na školách budú musieť učiť ďalší cudzí jazyk, okrem slovenčiny a príp. angličtiny sa budú musieť učiť aj pre nich absolútne cudziu kodifikovanú rómčinu.
16. schôdza NR SR - 6.deň - A. dopoludnia
Dátum: 2011-03-30
Poslanec: Ondruš, Branislav (SMER - SD)
Druh vystúpenia: Vystúpenie s faktickou poznámkou

Ďakujem pekne, pán predseda. Pán poslanec Jurčík, ja som konečne v tejto chvíli pochopil, prečo vaša vládna koalícia predkladá aj novelu rokovacieho poriadku prostredníctvom poslancov. Jednoducho ste sa naozaj dohodli, že poslanci Národnej rady budú už úplne špinavé handry, s ktorými budete zametať, ako to jednoducho vyhovuje vláde alebo Koaličnej rade. Skutočne takéto brutálne poníženie, takáto „šaškáreň“, akú ste teraz tu predviedli, to si táto Národná rada nepamätá. A ja mám, bohužiaľ, obavy, že takéto niečo tu budeme zažívať úplne pravidelne. Ja vás žiadam, aby ste ako poslanec Národnej rady mali aspoň trošku hrdosti a trošku sebavedomia a nepredvádzali takéto divadlo len preto, lebo niekto si luskne prstami. Skutočne toto je niečo, čo my z dôvodu, že máme úctu k Národnej rade Slovenskej republiky ako k zákonodarnému zboru a k vážnej ústavnej inštitúcii, jednoducho nemôžeme akceptovať. Takýto cirkus, ako to povedal môj predrečník, je ďalším znevažovaním a urážaním všetkých poslancov. Na záver. Pán kolega Jurčík, ja vás na kolenách prosím, majte úctu aspoň sám k sebe, keď už nemáte vôbec žiadnu úctu k Národnej rade a k jej poslancom.(Potlesk.)
16. schôdza NR SR - 5.deň - B. popoludní
Dátum: 2011-03-29
Poslanec: Ondruš, Branislav (SMER - SD)
Druh vystúpenia: Vystúpenie s faktickou poznámkou

78. Ďakujem pekne, pán predsedajúci. Ja chcem len poďakovať aj pánovi Kolesíkovi aj pánovi kolegovi Podmanickému za ich faktické poznámky, ktoré v oboch prípadoch a teda aj v prípade pána Podmanického reagovali na na mňa v súlade s rokovacím poriadkom, keďže to beriem tak, že svojimi vlastnými slovami rozvinuli myšlienky, ku ktorým som ich priviedol svojím vlastným vystúpením, čo si myslím, že je úplne v poriadku.
29. schôdza NR SR - 1.deň - B. popoludní
Dátum: 2012-02-29
Poslanec: Počiatek, Ján (SMER - SD)
Druh vystúpenia: Vystúpenie s faktickou poznámkou

118. Ďakujem za slovo. Ten návrh by bol veľmi ústretový v prípade, že by to nebolo tak, že tak ako tých členov viete vymenovať, vy ich viete zároveň aj odvolať a, bohužiaľ, ja vám neverím. Takže verím viac prezidentovi v tom, že on si nanominuje, koho bude chcieť a ako bude chcieť, a určite myslí a berie túto zodpovednosť veľmi vážne. Čo sa týka posunu termínu, vy tu tvrdíte, že sa tu jedná o nejaké politizovanie, čo vôbec nie je pravda. Naozaj sa snažíme objektivizovať pravdu a hľadať pragmatické riešenia, ak to politizujete, tak to skôr vy. Keď by ste boli totižto na prieskume, tak by ste videli, aká je tá realita, vy sa tvárite, že ten systém bude plne funkčný v tej dobe, čo ja si nemyslím. Bodaj by bol, ale nevyzerá to tak a opierate sa o informácie, ktoré vám poskytuje vaša nominantka pani Machová, tak ako predtým vám poskytovali informácie zase tiež vaši nominanti, a vidíme, ako to dopadlo. My sme s pani Machovou už aj osobne komunikovali, videl som, aký prehľad zhruba v tento moment má a ona v tento moment nie je ešte schopná poskytovať aj vám ani nikomu úplne relevantné informácie. A viem to tiež vydokladovať, pýtali sme sa jej množstvo otázok, na ktoré nevedela priamo odpovedať, ona to proste ešte v hlave nemá prehľad. Teda to, čo ona vám teraz tvrdí, je úplne nespoľahlivé a nepodstatné. Ďalšia vec je, že keby možnože aj chcela získať lepší prehľad o tom, ako to naozaj je, mala by si prečítať ten protokol Najvyššieho kontrolného úradu, čo dodnes neurobila, lebo keby tak bola bývala urobila, tak by bol už dnes verejný. A čo ste hovorili o tom, že elektronická komunikácia, dnes paradoxne sú na tom najhoršie tí, ktorí komunikujú elektronicky, pretože tá manuálna prevádzka vyžaduje papiere na to, aby to vedeli aspoň ako-tak tie úradníčky posunúť ďalej. Čiže keď niekto komunikuje elektronicky, je dnes úplne stratený. Ďakujem.
26. schôdza NR SR - 7.deň - A. dopoludnia
Dátum: 2011-12-08
Poslanec: Počiatek, Ján (SMER - SD)
Druh vystúpenia: Vystúpenie s faktickou poznámkou

22. Pán Dostál, tento zákon je len rámec. V skutočnosti stanovuje horný limit. Ten zákon sám osebe nerieši celé hospodárenie štátu. Každá vláda má v podstate neobmedzené množstvo možností, ako môže hospodáriť oveľa lepšie, ako sú tieto horné limity. Čiže treba to chápať tak, že je to naozaj len vrchol pyramídy. A treba si v tomto duchu stanovovať realistické, nie nereálne ciele. Čiže tento tak, ako je nastavený, je podľa môjho názoru dostatočne prísny a nijakým spôsobom neobmedzuje akúkoľvek vládu hospodáriť ešte efektívnejšie a znížiť ten dlh, dúfajme, jedného dňa aj na úplnú nulu. Takže treba ho chápať naozaj len ako rámec. Tento zákon sám osebe nie je implementáciou politík vlády. Naozaj stanovuje len horný limit. A ako som už povedal v rámci rozpravy, bolo by alibistické napríklad tam napísať v tento moment ako horný strop 50 %, keď vieme, že v prípade nulového rastu v budúcom roku vyskočí dlh už v roku 2012 na 53 %.Tak to by bol už aký alibizmus? Čiže tu sa musí vytvoriť aj priestor na to, aby sa tá situácia, ktorej dnes čelíme, stabilizovala. Ďakujem.
26. schôdza NR SR - 6.deň - B. popoludní
Dátum: 2011-12-07
Poslanec: Počiatek, Ján (SMER - SD)
Druh vystúpenia: Vystúpenie

Ďakujem za slovo. Pán Zajac, k vám len krátko. My sme nepodávali žiadne pozmeňujúce návrhy, ktoré by menili výdavkovú obálku, takže v rámci rozpočtu to, čo hovoríte, nie je pravda. Pán Matovič, vám rád pripomeniem to, kto získal a nezískal falošný mandát. Voliči vyvodili už z toho závery pre nás. A my už politické náklady sme zniesli vo voľbách v roku 2010 za sľuby z roku 2006. To je po prvé. Po druhé, ale vy sa zamyslite nad sebou a ja vám vymenujem z toho len také najzvučnejšie. Nebudú žiadne vyššie dane, ste sľubovali všetci dokopy, žiadny euroval, 120 nápadov, to je aj 100-sľubová strana, v ktorej vy ste sa zviezli do parlamentu, legalizácia marihuany, odvodový bonus, o homosexuálov ste sa chceli nejako starať. To snáď srandujete? Veď vy ste nesplnili absolútne nič z toho, na báze čoho ste sa vy do parlamentu dostali. A ja verím, že ako v našom prípade, tak aj vo vašom prípade v najbližších voľbách z toho bude vyvodená politická zodpovednosť voči vám. Takže stojím si za tým, že ste sa dostali do parlamentu na báze falošného mandátu, pretože bolo jasné, že nič z toho nezrealizujete. A tak sa to presne aj stalo. Vôbec nič ste nezrealizovali a vôbec sa neobávam toho, že presne s týmito heslami pôjdete do ďalších volieb a opäť sa budete snažiť získať falošný mandát a opäť je úplne jasné, že nič z toho sa realizovať nebude a bude sa realizovať niečo úplne iné, to, čo teraz tajíte, čo sa bude v skutočnosti realizovať. A k pánovi poslancovi Viskupičovi, k jeho otázke. Viete, u nás hlasuje každý sám za seba, má slobodný mandát. Neviem, ako je to u vás, ale pokiaľ sa dívam, tak to asi tak úplne nie je, pretože tu máte vy jasne daný synchrón, kto ako z vás bude za vás hlasovať.
26. schôdza NR SR - 5.deň - B. popoludní
Dátum: 2011-12-06
Poslanec: Počiatek, Ján (SMER - SD)
Druh vystúpenia: Vystúpenie s faktickou poznámkou

72. Ďakujem. Skutočne je fascinujúce, ako vás zdvihlo toto vystúpenie kolegu Marcinčina zo stoličiek, a zjavne vás to šokovalo, keď vám niekto nastaví takéto zrkadielko... (Prerušenie vystúpenia predsedajúcim.) Hort, Milan, podpredseda NR SR Pán kolega, vystúpil, vystúpil v rozprave pán poslanec Matej a hovoril o Humennom a o poslancoch SDKÚ. Nič iné nepovedal. Skúste, skúste reagovať, nie, pán poslanec, nedávam vám slovo reagovať, nie. Ak budete reagovať na pani... Počiatek, Ján, poslanec NR SR Ale to sa všetko, to sa všetko odvíja aj od toho. Pani Vaľová, hovorím pani Vaľová, vy, niečo tu hovorila kolegovi, kolega reagoval na to, tak som v kontexte. Ale problém je v tom, že celé to vzniká z toho, že proste vy zahmlievate pravdu, a jasné, že potom aj v tých vašich miestnych organizáciách to provokuje určité reakcie. A keď sa vrátim k tomu hlavnému, meritum veci je, aké, aké riešenia ste teda navrhli vy? Stále ste tu nič nepomenovali, nič nekvantifikovali, len sľubujete, že po voľbách proste tie riešenia prídu. (Prerušenie vystúpenia predsedajúcim.) Hort, Milan, podpredseda NR SR Pán poslanec, nehnevajte sa, ale nemôžete pokračovať týmto spôsobom. Je treba reagovať na predrečníka. Počiatek, Ján, poslanec NR SR Prečo by som nemohol? Však reagujem na predrečníka. (Prerušenie vystúpenia predsedajúcim.) Hort, Milan, podpredseda NR SR No, nemôžte, pretože nereagujete na predrečníka. Počiatek, Ján, poslanec NR SR A čo mám citovať jeho slová, alebo čo to je?
26. schôdza NR SR - 5.deň - B. popoludní
Dátum: 2011-12-06
Poslanec: Počiatek, Ján (SMER - SD)
Druh vystúpenia: Vystúpenie s faktickou poznámkou

56. Ďakujem. No, toto je presne to, čo tu celý deň tvrdíme. To ste celý vy. Len znevažovanie, urážky, uštipačnosť. Hlavné, čo chcel kolega Marcinčin, ako som to ja pozorne počúval, povedať bolo, že v modernej Európe sme na chvoste v miere prerozdelenia, tým pádom máme množstvo sektorov nedofinancovaných a budú kolabovať. Dostávame sa podľa tohto rozpočtu niekde okolo, niekde na úroveň Rumunska, čo je zapríčinené, to tiež povedal, najmä mýtom o efekte rovnej dane. Rovná daň, ktorá bola síce asi dobrý marketingový produkt, ale do dobrého počasia, čiže do obdobia konjunktúry, kedy prinášal svoje efekty, ale nie je pravda, že kvôli tomu klesol dlh, pretože vy ste zabudli, koľko ste privatizovali. Desať miliard vypredaného garážovo, rodinného striebra, ktoré už v koncepte čistého bohatstva, ktoré zavedie, našťastie, zákon o rozpočtovej zodpovednosti, nebude takých lietajúcich niekde v lufte, pretože o to, tie by bolo treba prirátať vlastne k zadĺženiu. Navyše, tie desaťtisíce miest, ktoré vznikli, vznikli za pomerne veľa peňazí zo štátneho rozpočtu, pretože hlavná taktika bola kupovať si v skutočnosti investorov, buď za investičné stimuly, alebo za daňové prázdniny. A keď vy ho kritizujete za to, že nič nenavrhol, čo ste navrhli konkrétne vy? Nikde v týchto dokumentoch, ani v tých vašich spomínaných, tridsať opatrení nie je a nie je ani kvantifikovaných, a zároveň sa pýtam, že vy teda tvrdíte, že pomer príjmov voči HDP je v poriadku na Slovensku z dlhodobého pohľadu? A ešte raz, aké ste navrhli riešenia vy? A to je aj to, čo vám celý čas vyčítame, lebo tých pár, čo ste spomenuli, nemá skoro žiadny finančný efekt.
26. schôdza NR SR - 5.deň - B. popoludní
Dátum: 2011-12-06
Poslanec: Počiatek, Ján (SMER - SD)
Druh vystúpenia: Vystúpenie s faktickou poznámkou

48. Ďakujem za slovo. No, musím uznať, že som veľmi príjemne prekvapený, pretože odznelo skutočne absolútne pragmatické vystúpenie, až nevídané v tejto snemovni, a nemôžem nič iné povedať, len že úplne súhlasím takmer so všetkým, čo kolega Marcinčin predniesol, a naozaj vyzývam týchto aj ostatných kolegov sediacich v laviciach, zastupujúcich súčasnú vládnu koalíciu, aby sa naozaj snažili taktiež pozrieť triezvym a čistým zrakom na to, aké problémy tu máme, ktoré my sa tu snažíme pomenovať, ale sú neustále dogmaticky a populisticky kritizované vyťahovaním rôznych príkladov z histórie. Ale toto bolo, si myslím, zatiaľ úplne najčistejšie zrkadlo tomu, ako ten rozpočet vyzerá a v akom stave aj v skutočnosti súčasná vládna koalícia je. Ďakujem.
26. schôdza NR SR - 5.deň - A. dopoludnia
Dátum: 2011-12-06
Poslanec: Počiatek, Ján (SMER - SD)
Druh vystúpenia: Vystúpenie s faktickou poznámkou

77. Som rád, kolega Ondruš, že si zrekapituloval opäť to, čo už tu bolo viackrát povedané, a myslím si, že to treba opakovať viac a viac, a to, že deficit v tomto roku sa momentálnemu nehomogénnemu zoskupeniu pravicových strán podarilo znížiť len preto, alebo vďaka rastu, ktorý sme vám zanechali, vďaka vyšším daniam, nečerpaniu európskych fondov, šetreniu na zdravotníctve, školstve, protipovodňovej ochrane a na holom fakte, že ste nemuseli sanovať v roku 2011 povodňové škody, jednoducho a našťastie preto, že neboli. Že si týmto pádom aj odhalil ten v úvodzovkách "zázrak", ktorý táto pravicová vláda priniesla. Zároveň som tiež rád, že si si všimol fakt, že je tu len veľa sľubov opäť pred voľbami. Nakoniec, mnohí predstavitelia súčasnej vlády alebo súčasnej koalície to sami potvrdzujú, ako aj môj predrečník, že nemajú žiadne zázračné riešenie a skutočný fakt je, že nás naozaj čakajú ťažké časy, a v tom kontexte vyznieva naozaj tento rozpočet ako maximálne nereálny a vôbec nepripravuje Slovensko na tieto ťažké časy. Ďakujem.
26. schôdza NR SR - 5.deň - A. dopoludnia
Dátum: 2011-12-06
Poslanec: Počiatek, Ján (SMER - SD)
Druh vystúpenia: Vystúpenie s faktickou poznámkou

30. Ďakujem. No to je presne to, čo som hovoril. Vy sa tu stále vraciate do histórie a prekrúcate tiež fakty, ale vôbec neprinášate žiadne riešenia, ktoré budú túto žalostnú situáciu, v ktorej sa nachádzame, riešiť do budúcna. Pár konkrétnych poznámok. Stále tu splietate o tých výdavkoch, aké boli vysoké, ako narástli. Ešte raz pripomínam. Vy ste tu sedeli tiež, ako aj vaši kolegovia z vlády, a nikto tieto výdavky a výšku výdavkov nespochybňoval, takisto ako nespochybňoval ani tú prognózu, ktorú vy sa tu teraz snažíte karikaturizovať, že sme sa pomýlili v znamienku. Vy ste vôbec nespochybňovali tú prognózu v tej dobe. Tak teraz nebuďte moc múdry, pretože takisto sa vám zdala reálna, ako aj všetkým vtedy bankovým analytikom. Ale sme poučení z toho, a práve z tohto krízového roku, že tie prognózy, ktoré generuje inštitút štandardnou metódou, sa ukazujú ako v nejakom čase, a obzvlášť v čase poklesu, neaktuálne. Preto som presvedčený o tom, že táto prognóza bude degradovať, a tie výsledky budú naozaj horšie a treba sa na to pripraviť práve preto, že sme poučení z roku 2009. Ale mám pocit, že vy ste sa nepoučili. Ale na margo toho, my sme mali 8-percentný deficit pri prepade piatich percent. Vy tu machrujete, že máte 5-percentný, a vôbec, či to bude 5-percentný deficit pri 3-percentnom raste, ktorý sme vám tu my zanechali. My sme vám zanechali ekonomiku s najvyšším rastom v Európskej únii. Ak by bol pokles v budúcom roku 5 percent, tak sa tu bavíme o tom, že ste naplánovali na budúci rok deficit na úrovni ôsmich percent. Takže neviem, o čom to tu vy vlastne hovoríte. A čo sa týka eurofondov, vy ste si naplánovali, napriek našej kritike, masívnu sumu štyroch miliárd, a bolo úplne jasné, že ju nebudete schopní minúť, a to sa aj stalo.
26. schôdza NR SR - 5.deň - A. dopoludnia
Dátum: 2011-12-06
Poslanec: Počiatek, Ján (SMER - SD)
Druh vystúpenia: Vystúpenie s faktickou poznámkou

26. Ďakujem. Pán Brocka, vy ste ma asi nepočúvali, ja som len konštatoval, že ste nemuseli našťastie sanovať povodne v tomto roku, a ďalej to ani netreba komentovať, čo ste hovorili. Čo sa týka pána Štefanca a ďalších rečníkov, chcel by som ešte raz zopakovať, že súčasný rozpočet plánuje alebo odhaľuje zámery vlády na ďalšie tri roky. Tie hovoria jasnou rečou. Je to dôkaz o rezignácii pravice na konsolidáciu verejných financií, pretože neprináša žiadne riešenia. To vyúsťuje do toho, čo som tu už viackrát hovoril, že dochádza už podľa tohto plánu, podľa, a podľa mňa nereálnej prognózy, na báze ktorej je rozpočet postavený k výraznému nárastu dlhu, a to v prípade, že sa situácia zhorší až, až cez 56 percent, čo je alarmujúce. Pán Štefanec, kde sú tie opatrenia, ktoré by tento stav zvrátili? Vy stále všetci tvrdíte, že po voľbách to budete riešiť, po voľbách prinesiete tie riešenia, teraz vládnete. Teraz vládnete, teraz prichádzajte s tými riešeniami a odpovedajte na to, čo budete robiť. Vy nič nehovoríte a robíte to podľa mňa zámerne, pretože to nechcete povedať. Čiže nevyhovárajte sa stále na to, že sú to predčasné voľby, tie predčasné voľby sú tu kvôli vám, pretože ste si sami vyslovili nedôveru, a teraz vás to neoprávňuje nekonať.
24. schôdza NR SR - 3.deň - B. popoludní
Dátum: 2011-10-18
Poslanec: Počiatek, Ján (SMER - SD)
Druh vystúpenia: Vystúpenie s faktickou poznámkou

166. Ďakujem. Pán Matej, aby sme si to trošku uviedli na správnu mieru, ja som presvedčený o tom, že keby sme si zrekapitulovali všetko to, čo SDKÚ povedala pred voľbami na tému kríza a vôbec na tému verejných financií pred voľbami, bolo o zneužití témy kríza, pretože vy ste sa tvárili takmer, ako keby tá kríza neexistovala, a že všetko v tej dobe, že všetko spôsobila iba vláda. Úplne ste ignorovali fakty a dôkazom toho je, že ste ako najdôležitejšie protikrízové opatrenia navrhovali zníženie daní. Čo je absurdum, absurdné riešenie, absolútne z iného vesmíru, vôbec by ničomu nepomohlo, iba tomu, že by sa ešte prehĺbila diera v rozpočte, keďže sme malá otvorená ekonomika, závislá na zahraničnom dopyte. A čo sa týka toho eurovalu, vy sa tu furt oháňate tým, aké vynikajúce podmienky ste vy vyrokovali. Pravda je tá, že ste nič v podstate nevyrokovali, iba to, že budeme musieť namiesto záruk platiť aj v hotovosti, to je asi taký najväčší výdobytok v eurovale dva, ako ho tak pracovne nazveme. A plus už aj to, že vôbec tento argument používate, je len dôkazom toho, že stále ignorujete niektoré fakty, a to napríklad to, že v období, keď sa vyjednával euroval jedna, sa tie rokovania rátali v minútach a hodinách a rokovalo sa po nociach, naozaj v ťažkom strese, kde nikto nevedel, čo bude. Na vyjednávanie týchto nových mechanizmov bolo oveľa, oveľa viac času a komfortu, napriek tomu by som vôbec to vaše víťazstvo nepovažoval za nejaké výnimočné, skôr Pyrrhovo, pretože tú hotovosť, ak ho prijme vôbec, no však to uvidíme, ako čo, aká budúcnosť príde, budeme tam musieť tie peniaze nalievať naozaj v hotovosti, a nie v podobe záruk.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-14
Poslanec: Počiatek, Ján (SMER - SD)
Druh vystúpenia: Vystúpenie s faktickou poznámkou

409. Ďakujem za slovo. Mňa zaujalo tiež niekoľko faktov, idem postupne. Myslím si, že demokratické je najmä to, ak sa nejaká politická strana dostane do parlamentu naozaj ako legitímna strana, a nie ako Trójsky kôň zakuklený v inej strane a teraz sa tvári, že má mandát. A myslím si, že na tom je zatiaľ postavený náš volebný systém. A ten prepočet tých percent, myslím si, že moji predrečníci to nevypočítali úplne správne. Podľa mňa je to 0,7 až 1 % v skutočnosti ten potenciál. Čiže podľa volebného systému by tu taká strana nemala ani byť. Ďalej. Áno, súhlasím s vami v niektorých veciach, podmienky, hlavne v externom prostredí, sa neustále menia a bude nevyhnutné na ne reagovať možno aj na dennej báze. A práve tu je vidieť, že vláda súčasná a vládna koalícia nie je na to úplne pripravená, pretože nie je schopná na zásadné otázky nachádzať v správnom čase odpovede. A tá situácia sa podľa môjho názoru bude ešte zhoršovať, pretože ak to, čo sa na nás valí, je recesia, tak tých výziev bude veľmi veľa a bude na to nutné nájsť naozaj aj niekedy veľmi zložité riešenia. Ďalšia vec, s ktorou s vami úplne súhlasím, že aká táto vláda je. Áno, je pomalá, áno, je rozhádaná, aj vďaka vám nestabilná. A čo je najdôležitejšie, obťažuje pritom celú spoločnosť a len prenáša náklady a tak to asi bude aj v budúcnosti, že náklady krízy alebo recesie opäť prenesie len na občanov. A keď ste maľovali tú bývalú vládu ako úplnú katastrofu, doporučujem vám prečítať si ten prepis z ratingu, ratingovej agentúry Standard & Poor´s, kde je jasne povedané, že aj keby došlo k predčasným voľbám, tak ten rating zostáva, pretože aj súčasná opozícia by... (Prerušenie vystúpenia časomerom.)
18. schôdza NR SR - 11.deň - A. dopoludnia
Dátum: 2011-06-02
Poslanec: Pfundtner, Edita (MOST-HÍD)
Druh vystúpenia: Vystúpenie v rozprave

170. Ďakujem. Teraz budeme hlasovať o jednotlivých pozmeňujúcich návrhoch, ktoré odzneli v rozprave, a to v poradí, v akom odzneli. Najprv hlasujeme o pozmeňujúcom návrhu pána poslanca Dostála k čl. IV návrhu. Ja iba si dovolím osviežiť pamäť, že o čo ide. (Nesúhlasná reakcia pléna.) Nie? Dobre. Fajn.
18. schôdza NR SR - 11.deň - A. dopoludnia
Dátum: 2011-06-02
Poslanec: Pfundtner, Edita (MOST-HÍD)
Druh vystúpenia: Vystúpenie v rozprave

201. Desiaty bod, nakoľko bol schválený 6. bod spoločnej správy a ten koliduje vlastne so 6., vlastne 10. bod pozmeňujúcich a doplňujúcich návrhov pána poslanca Madeja koliduje so schváleným 6. bodom spoločnej správy, ani o tomto bode nebudeme hlasovať.